b'\n_START_ARTICLE_\nSyklitsiini\n_START_SECTION_\nHistoria\n_START_PARAGRAPH_\nSyklitsiini kehitettiin Burroughs Wellcome -yhti\xc3\xb6n (nyky\xc3\xa4\xc3\xa4n GlaxoSmithKline) Yhdysvaltain osastolla monia antihistamiineja k\xc3\xa4sitt\xc3\xa4neiden tutkimusten yhteydess\xc3\xa4. Syklitsiini todettiin kliinisesti eritt\xc3\xa4in tehokkaaksi ja samalla pitk\xc3\xa4vaikutteiseksi l\xc3\xa4\xc3\xa4kkeeksi pahoinvoinnin ja oksentelun ehk\xc3\xa4isyss\xc3\xa4. Yhti\xc3\xb6 antoi aineelle \xe2\x80\x93 tai tarkemmin sanottuna syklitsiinin hydrokloridimuodolle, jossa se useimmiten esiintyy \xe2\x80\x93 englanninkieliseksi nimeksi "marezine hydrochloride" ja aloitti l\xc3\xa4\xc3\xa4kkeen myynnin Yhdysvalloissa vuonna 1953 kauppanimell\xc3\xa4 Marezine. Myynti aloitettiin my\xc3\xb6s Ranskassa vuonna 1965 nimell\xc3\xa4 Marzine._NEWLINE_Syklitsiini saavutti julkisuutta, kun NASA valitsi sen avaruuspahoinvoinnin ehk\xc3\xa4isykeinoksi ensimm\xc3\xa4iselle miehitetylle kuulennolle. Syklitsiini levisi sittemmin yleiseksi pahoinvoinnin ehk\xc3\xa4isyl\xc3\xa4\xc3\xa4kkeeksi muihin l\xc3\xa4nsimaihin. Sit\xc3\xa4 saa nyky\xc3\xa4\xc3\xa4nkin monissa maissa ilman resepti\xc3\xa4, koska se on ollut hyvin siedetty. L\xc3\xa4\xc3\xa4keainetta on kuitenkin tutkittu suhteellisen v\xc3\xa4h\xc3\xa4n.\n_START_SECTION_\nK\xc3\xa4ytt\xc3\xb6\n_START_PARAGRAPH_\nSyklitsiini\xc3\xa4 k\xc3\xa4ytet\xc3\xa4\xc3\xa4n aikuisten ja v\xc3\xa4hint\xc3\xa4\xc3\xa4n 12-vuotiaiden lasten pahoinvoinnin ja oksentelun ehk\xc3\xa4isyyn ja hoitoon esimerkiksi matkapahoinvoinnissa sek\xc3\xa4 l\xc3\xa4\xc3\xa4kkeiden aiheuttamassa pahoinvoinnissa. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s M\xc3\xa9ni\xc3\xa8ren taudin hoitoon ja muiden syiden aiheuttamissa sis\xc3\xa4korvan labyrintin oireissa. Tableteissa aine on yleens\xc3\xa4 hydrokloridimuodossa (syklitsiinihydrokloridi, C\xe2\x82\x81\xe2\x82\x88H\xe2\x82\x82\xe2\x82\x82N\xe2\x82\x82HCl)._NEWLINE_Syklitsiini\xc3\xa4 saa monessa maassa matkapahoinvoinnin ja muista syist\xc3\xa4 johtuvan pahoinvoinnin sek\xc3\xa4 oksentelun hoitoon ilman l\xc3\xa4\xc3\xa4kem\xc3\xa4\xc3\xa4r\xc3\xa4yst\xc3\xa4. Esimerkiksi Suomessa sit\xc3\xa4 saa ilman resepti\xc3\xa4 10\xc2\xa0x\xc2\xa050\xc2\xa0mg tabletin pakkauksissa kauppanimell\xc3\xa4 Marzine, jota ovat tuoneet markkinoille l\xc3\xa4\xc3\xa4kefirmat McNeil ja Johnson & Johnson. Yhdysvalloissa sit\xc3\xa4 saa muun muassa kauppanimell\xc3\xa4 Marezine ja Yhdistyneess\xc3\xa4 kuningaskunnassa nimell\xc3\xa4 Valoid. Monissa valmisteissa tabletit merkit\xc3\xa4\xc3\xa4n koodilla T4A. Itsehoitovalmisteiden annostus on yksi tabletti (50\xc2\xa0mg) 1\xe2\x80\x933 kertaa p\xc3\xa4iv\xc3\xa4ss\xc3\xa4. Matkapahoinvoinnin torjumiseksi l\xc3\xa4\xc3\xa4ke otetaan 1\xe2\x80\x932 tuntia ennen matkalle l\xc3\xa4ht\xc3\xb6\xc3\xa4. Vaikutus kest\xc3\xa4\xc3\xa4 noin 4 tuntia._NEWLINE_Syklitsiini\xc3\xa4 k\xc3\xa4ytet\xc3\xa4\xc3\xa4n lihakseen (i.m.) tai laskimoon (i.v.) injisoituna erilaisten l\xc3\xa4\xc3\xa4ketieteellisten operaatioiden, kuten nukutusten, yhteydess\xc3\xa4 esiintyv\xc3\xa4n oksentelun ehk\xc3\xa4isyss\xc3\xa4. Annostus on t\xc3\xa4ll\xc3\xb6in korkeintaan 150\xc2\xa0mg p\xc3\xa4iv\xc3\xa4ss\xc3\xa4, ja l\xc3\xa4\xc3\xa4ke on usein laktaattisuolamuodossa. Vatsaontelon t\xc3\xa4hystysleikkausten j\xc3\xa4lkeiseen pahoinvointiin ja oksenteluun syklitsiini on laskimoon annettuna yleens\xc3\xa4 tehokas l\xc3\xa4\xc3\xa4ke, mutta leikkauksissa, joissa k\xc3\xa4ytettiin nukutusaineina propofolia tai isofluraania, siit\xc3\xa4 ei ollut apua, kun taas metoklopramidilla ja ondansetronilla oksentamisen riski saatiin v\xc3\xa4hennetty\xc3\xa4 puoleen. Syklitsiini\xc3\xa4 k\xc3\xa4ytet\xc3\xa4\xc3\xa4n jonkin verran vaikean raskaudenaikaisen pahoinvoinnin hoitoon laskimoon annettuna. Syklitsiini kumoaa tehokkaasti pienten morfiiniannosten emeettist\xc3\xa4 eli oksentelua aiheuttavaa vaikutusta, mutta kerta-annoksen vaikutus kest\xc3\xa4\xc3\xa4 v\xc3\xa4hemm\xc3\xa4n aikaa kuin morfiinin emeettinen vaikutus. Suuriin morfiiniannoksiin syklitsiini tehoaa huonosti.\n_START_SECTION_\nTeho ja vertailu skopolamiiniin\n_START_PARAGRAPH_\nSyklitsiini ehk\xc3\xa4isee matkapahoinvointia melko tehokkaasti jo 15\xc2\xa0mg kerta-annoksena \xe2\x80\x93 suositus on 50\xc2\xa0mg:n kerta-annos \xe2\x80\x93 ja annoskoon pienent\xc3\xa4minen voikin n\xc3\xa4in ollen ehk\xc3\xa4ist\xc3\xa4 haitallisia sivuvaikutuksia. Samantapaisia johtop\xc3\xa4\xc3\xa4t\xc3\xb6ksi\xc3\xa4 saatiin annoksia vertailleessa tutkimuksessa my\xc3\xb6s skopolamiinista, joka vaikuttaa syklitsiinin tavoin muskariinireseptoria salpaavana antikolinergin\xc3\xa4._NEWLINE_Skopolamiini todettiin samalla syklitsiini\xc3\xa4 selv\xc3\xa4sti tehokkaammaksi ja sivuvaikutuksiltaan lievemm\xc3\xa4ksi l\xc3\xa4\xc3\xa4kkeeksi matkapahoinvointiin, kun k\xc3\xa4ytettiin tyypillist\xc3\xa4 annosta huomattavasti pienempi\xc3\xa4 skopolamiiniannoksia. Syklitsiini annettiin 15\xe2\x80\x93100\xc2\xa0mg:n annoksina, joista yksik\xc3\xa4\xc3\xa4n ei v\xc3\xa4hent\xc3\xa4nyt pahoinvoinnin ja oksentamisen riski\xc3\xa4 0,7\xc2\xa0mg skopolamiiniannoksen tasoisesti. Arvioiden mukaan syklitsiini\xc3\xa4 tarvittaisiin 400\xc2\xa0mg eli 8 kertaa normaaliannos, jotta antiemeettinen vaikutus vastaisi 0,7\xc2\xa0mg:aa skopolamiinia. N\xc3\xa4in suurten annosten sivuvaikutukset kasvaisivat suhteettomiksi. Skopolamiini on kliinisess\xc3\xa4 k\xc3\xa4yt\xc3\xb6ss\xc3\xa4 matkapahoinvoinnin ja merisairauden hoidossa, mutta sit\xc3\xa4 ei useimmissa maissa saa ilman l\xc3\xa4\xc3\xa4kem\xc3\xa4\xc3\xa4r\xc3\xa4yst\xc3\xa4.\n_START_SECTION_\nVertipam-valmiste\n_START_PARAGRAPH_\nVertipam on M\xc3\xa9ni\xc3\xa8ren taudin sek\xc3\xa4 eri syist\xc3\xa4 johtuvan jatkuvan huimauksen hoidossa toisinaan k\xc3\xa4ytett\xc3\xa4v\xc3\xa4 yhdistelm\xc3\xa4l\xc3\xa4\xc3\xa4ke, jossa on syklitsiinin lis\xc3\xa4ksi diatsepaamia ja nikotiinihappoa. Kaikki kolme ainetta lievitt\xc3\xa4v\xc3\xa4t huimausta tai siihen liittyvi\xc3\xa4 oireita. Diatsepaami on hermostoa yleisesti lamaavan v\xc3\xa4litt\xc3\xa4j\xc3\xa4aineen GABA:n toimintaa tehostava, bentsodiatsepiineihin kuuluva aine, jonka tarkoitus on rauhoittaa mahdollista keskushermoston kiihtymyst\xc3\xa4 ja lievitt\xc3\xa4\xc3\xa4 lihasj\xc3\xa4nnityst\xc3\xa4. Nikotiinihappo laajentaa verisuonia ja parantaa sis\xc3\xa4korvan verenkiertoa. L\xc3\xa4\xc3\xa4kkeen annostus on potilaskohtaista ja tapahtuu l\xc3\xa4\xc3\xa4k\xc3\xa4rin ohjeen mukaan. Vertipamia valmisti Suomessa l\xc3\xa4\xc3\xa4ketehdas Orion. Yhdess\xc3\xa4 Vertipam-tabletissa on syklitsiini\xc3\xa4 50\xc2\xa0mg, nikotiinihappoa 50\xc2\xa0mg ja diatsepaamia 2\xc2\xa0mg, ja sen yleisin annostus on yksi tabletti 1\xe2\x80\x933 kertaa p\xc3\xa4iv\xc3\xa4ss\xc3\xa4._NEWLINE_Valmisteen k\xc3\xa4yt\xc3\xb6n est\xc3\xa4vi\xc3\xa4 syit\xc3\xa4 ovat muun muassa lihasheikkoutta aiheuttava myasthenia gravis -sairaus, vaikea hengitysvajaus, vaikea uniapnea tai vaikea maksan vajaatoiminta. Lis\xc3\xa4ksi valmiste voi aiheuttaa yhteisvaikutuksia muun muassa joidenkin antibioottien ja masennusl\xc3\xa4\xc3\xa4kkeiden kanssa. Alkoholi saattaa voimistaa sen vaikutuksia huomattavasti. Valmistetta ei suositella k\xc3\xa4ytett\xc3\xa4v\xc3\xa4ksi raskauden aikana tai imetyksen yhteydess\xc3\xa4._NEWLINE_Toisin kuin ainoastaan syklitsiini\xc3\xa4 vaikuttavana aineena sis\xc3\xa4lt\xc3\xa4v\xc3\xa4t valmisteet, yhdistelm\xc3\xa4valmiste voi aiheuttaa merkitt\xc3\xa4v\xc3\xa4\xc3\xa4 v\xc3\xa4symyst\xc3\xa4 sek\xc3\xa4 h\xc3\xa4irit\xc3\xa4 tarkkaavaisuutta liikenteess\xc3\xa4 ja muissa tarkkuutta vaativissa teht\xc3\xa4viss\xc3\xa4. Se voi aiheuttaa kasvoille ja rintaan punastumisaallon, mik\xc3\xa4 kuitenkin on vain merkki l\xc3\xa4\xc3\xa4kkeen toimimisesta ja menee nopeasti ohi. Muita mahdollisia haittavaikutuksia ovat pahoinvointi, n\xc3\xa4k\xc3\xb6h\xc3\xa4iri\xc3\xb6t, vatsakipu, ummetus ja ripuli, joita voi esiinty\xc3\xa4 etenkin suurilla annoksilla. Jatkuvaa k\xc3\xa4ytt\xc3\xb6\xc3\xa4 ei suositella diatsepaamin takia, koska sill\xc3\xa4 on muidenkin bentsodiatsepiinien tavoin huomattavasti haittavaikutuksia.\n_START_SECTION_\nSyklitsiini, kofeiini ja ergotamiini: migreeni\n_START_PARAGRAPH_\nSyklitsiini\xc3\xa4 k\xc3\xa4ytet\xc3\xa4\xc3\xa4n migreenin hoitoon yhdess\xc3\xa4 kofeiinin ja ergotamiinin kanssa. Er\xc3\xa4s t\xc3\xa4llainen yhdistelm\xc3\xa4valmiste on kauppanimelt\xc3\xa4\xc3\xa4n Migril. Ergotamiini ja kofeiini on vanha ja tehokkaaksi todettu yhdistelm\xc3\xa4l\xc3\xa4\xc3\xa4ke migreenikohtausten ehk\xc3\xa4isyss\xc3\xa4. Syklitsiini lievitt\xc3\xa4\xc3\xa4 kohtauksenaikaista pahoinvointia, ja kofeiini kumoaa mahdollisesti samalla syklitsiinin aiheuttaman v\xc3\xa4symyksen. Syklitsiinin johdannainen buklitsiini on my\xc3\xb6s kliinisess\xc3\xa4 k\xc3\xa4yt\xc3\xb6ss\xc3\xa4 migreenin hoidossa._NEWLINE_Kofeiinin on havaittu kumoavan my\xc3\xb6s syklitsiinin aiheuttamia suorituskyvyn ongelmia, vaikkakin syklitsiini aiheuttaa niit\xc3\xa4 yleens\xc3\xa4 vasta suurilla annoksilla (100\xc2\xa0mg) ja vaikuttaa silloinkin l\xc3\xa4hinn\xc3\xa4 aritmeettiseen suorituskykyyn. Havainto poikkeaa kofeiinin vaikutuksista muihin sedatiivisiin (hermostoa lamaaviin, rauhoittaviin) aineisiin. Esimerkiksi alkoholin aiheuttamaa suorituskyvyn h\xc3\xa4iriintymist\xc3\xa4 kofeiini ei kumoa tai kumoaa vain hyvin liev\xc3\xa4sti. Syklitsiini ei my\xc3\xb6sk\xc3\xa4\xc3\xa4n ilmeisesti kumoa kofeiinin aikaansaamaa suorituskyvyn paranemista muilla suorituskyvyn osa-alueilla.\n_START_SECTION_\nVaikutusmekanismi ja metabolia\n_START_PARAGRAPH_\nMatkapahoinvoinnissa ja merisairaudessa heiluva liike saa aikaan sis\xc3\xa4korvassa sijaitsevan tasapainoelimen \xc3\xa4rtymist\xc3\xa4, mink\xc3\xa4 lis\xc3\xa4ksi tilannetta voi pahentaa se, ett\xc3\xa4 silmien v\xc3\xa4litt\xc3\xa4m\xc3\xa4 tieto on ristiriidassa tasapainoelimen v\xc3\xa4litt\xc3\xa4m\xc3\xa4n tiedon kanssa; esimerkiksi laivan sis\xc3\xa4tilasta ei n\xc3\xa4e laivan asentoa. Matkapahoinvointiin liittyy useita erilaisia oireita kuten yleist\xc3\xa4 heikkouden tunnetta ja oksentelua. Oksentamisen laukaisee aivorungossa sijaitsevan pahoinvointi- ja oksennuskeskuksen aktivoituminen. Siit\xc3\xa4 seuraa ensin hengitysteiden sulkeutuminen tukehtumisen est\xc3\xa4miseksi sek\xc3\xa4 muita suojareaktioita, mink\xc3\xa4 j\xc3\xa4lkeen ruokatorven alempi sulkijalihas rentoutuu ja mahalaukkua ymp\xc3\xa4r\xc3\xb6iv\xc3\xa4t lihakset pumppaavat mahan sis\xc3\xa4ll\xc3\xb6n ulos ruokatorven kautta._NEWLINE_Syklitsiinin pahoinvointia ja oksentelua v\xc3\xa4hent\xc3\xa4vien vaikutusten mekanismia ei tunneta tarkkaan. Se on vaikutusmekanismiltaan histamiini H1 -reseptorin sek\xc3\xa4 asetyylikoliinia vastaanottavan muskariinireseptorin antagonisti, eli se est\xc3\xa4\xc3\xa4 kyseisi\xc3\xa4 v\xc3\xa4litt\xc3\xa4j\xc3\xa4aineita \xe2\x80\x93 histamiinia ja asetyylikoliinia \xe2\x80\x93 kiinnittym\xc3\xa4st\xc3\xa4 niille tarkoitettuihin reseptoreihin, jolloin niiden v\xc3\xa4litt\xc3\xa4m\xc3\xa4t viestit etenev\xc3\xa4t normaalitilaa heikommin ja hermoston toiminta lamaantuu t\xc3\xa4lt\xc3\xa4 osin. Histamiini- ja muskariinireseptoreilla on merkitt\xc3\xa4v\xc3\xa4 osuus aivojen oksennuskeskuksessa; syklitsiini puolestaan mahdollisesti hillitsee oksennuskeskusta aktivoitumasta est\xc3\xa4ess\xc3\xa4\xc3\xa4n v\xc3\xa4litt\xc3\xa4j\xc3\xa4aineiden toimintaa. Syklitsiini samaten lis\xc3\xa4\xc3\xa4 ruokatorven alemman sulkijalihaksen j\xc3\xa4nnityst\xc3\xa4 ja alentaa sis\xc3\xa4korvan herkkyytt\xc3\xa4._NEWLINE_Syklitsiini imeytyy suun kautta otettuna hyvin, ja sen hy\xc3\xb6tyosuus on noin 80%. Rottakokeissa aineen on todettu levi\xc3\xa4v\xc3\xa4n annostelun j\xc3\xa4lkeen joka puolelle elimist\xc3\xb6\xc3\xa4. Suurimpina pitoisuuksina sit\xc3\xa4 oli keuhkoissa, munuaisissa, pernassa ja maksassa. 50\xc2\xa0mg annos syklitsiini\xc3\xa4 tuotti terveill\xc3\xa4 vapaaehtoisilla plasmaan keskim\xc3\xa4\xc3\xa4rin 70\xc2\xa0ng/ml pitoisuuden. Virtsaan annoksesta erittyi 24 tunnin aikana alle 1%._NEWLINE_Syklitsiini metaboloituu norsyklitsiiniksi, joka on syklitsiinin N-demetyloitunut muoto. Norsyklitsiinill\xc3\xa4 on v\xc3\xa4h\xc3\xa4inen antihistamiinivaikutus (H1), ja sen puoliintumisaika plasmassa on noin 20 tuntia. Norsyklitsiini tunnetaan my\xc3\xb6s nimill\xc3\xa4 bentshydryylipiperatsiini ja difenyylimetyylipiperatsiini. Syklitsiini metaboloituu johdannaistaan kloorisyklitsiini\xc3\xa4 nopeammin.\n_START_SECTION_\nHaittavaikutukset\n_START_PARAGRAPH_\nSyklitsiini on suositeltuina annoksina yleens\xc3\xa4 hyvin siedetty l\xc3\xa4\xc3\xa4keaine. Mahdollisia sivuvaikutuksia ovat muun muassa tavanomaiset antihistamiinien haittavaikutukset ja antikolinergiset haitat: suun, nen\xc3\xa4n ja kurkun kuivuus, n\xc3\xa4\xc3\xb6n sekavuus, takykardia, virtsaamisvaikeudet ja virtsaumpi, ummetus, ekstrapyramidaalih\xc3\xa4iri\xc3\xb6t, levottomuus, hermostuneisuus, unettomuus ja kuulo- ja n\xc3\xa4k\xc3\xb6aistin hallusinaatiot. Vakavia sivuvaikutuksia esiintyy l\xc3\xa4hinn\xc3\xa4 silloin, kun suositellut annokset ylitet\xc3\xa4\xc3\xa4n. Syklitsiinill\xc3\xa4 on moniin muihin antihistamiineihin verrattuna vain liev\xc3\xa4 v\xc3\xa4sytt\xc3\xa4v\xc3\xa4 vaikutus. Suuret annokset saattavat heikent\xc3\xa4\xc3\xa4 suorituskyky\xc3\xa4 ja haitata tarkkuutta vaativia teht\xc3\xa4vi\xc3\xa4 kuten auton ajoa ja koneiden k\xc3\xa4ytt\xc3\xb6\xc3\xa4. Sappiper\xc3\xa4ist\xc3\xa4 keltaisuutta ja l\xc3\xa4\xc3\xa4keihottumaa on esiintynyt. Er\xc3\xa4\xc3\xa4ss\xc3\xa4 suorituskyvyn eri osa-alueita mitanneessa kokeessa syklitsiinin todettiin suurella (100\xc2\xa0mg) annoksella huonontaneen ainoastaan aritmeettista suorituskyky\xc3\xa4, mit\xc3\xa4 alkoi ilmet\xc3\xa4 noin viiden tunnin kuluessa annoksen ottamisesta._NEWLINE_Yliannostus voi aiheuttaa edell\xc3\xa4 mainittujen oireiden lis\xc3\xa4ksi sekavuutta, ataksiaa, koordinaation ja harkintakyvyn heikkenemist\xc3\xa4, korkean kuumeen sek\xc3\xa4 vakavissa myrkytyksiss\xc3\xa4 hengityksen lamaantumisen. Yliannostusta hoidetaan suolihuuhtelulla ja tarvittaessa hengityksen ja verenkierron tukitoimilla. Kouristuksia hoidetaan suonensis\xc3\xa4isell\xc3\xa4 kouristuksia ehk\xc3\xa4isev\xc3\xa4ll\xc3\xa4 l\xc3\xa4\xc3\xa4kityksell\xc3\xa4. Yliannostus on usein tahallaan aiheutettu p\xc3\xa4ihtymistarkoituksessa.\n_START_SECTION_\nVasta-aiheet ja yhteisvaikutukset\n_START_PARAGRAPH_\nSyklitsiinin k\xc3\xa4yt\xc3\xb6n vasta-aiheita eli k\xc3\xa4ytt\xc3\xb6\xc3\xa4 vastaan puhuvia syit\xc3\xa4 ovat uniapnea, glaukooma ja tiedossa oleva yliherkkyys syklitsiinille. Syklitsiini saattaa antikolinergisen vaikutuksensa vuoksi tuoda esiin piilev\xc3\xa4n glaukooman. Tablettien k\xc3\xa4yt\xc3\xb6ss\xc3\xa4 on otettava huomioon my\xc3\xb6s mahdollinen yliherkkyys valmisteen muille ainesosille._NEWLINE_El\xc3\xa4inkokeissa on havaittu syksitsiinill\xc3\xa4 teratogeenisia eli ep\xc3\xa4muodostumia aiheuttavia vaikutuksia, eik\xc3\xa4 sit\xc3\xa4 suositella k\xc3\xa4ytett\xc3\xa4v\xc3\xa4ksi raskauden aikana. Imeytymisest\xc3\xa4 \xc3\xa4idinmaitoon ei ole tietoa. Naarasrotilla tehdyiss\xc3\xa4 90\xe2\x80\x93100 p\xc3\xa4iv\xc3\xa4\xc3\xa4 kest\xc3\xa4neiss\xc3\xa4 kokeissa sen ei havaittu vaikuttavan hedelm\xc3\xa4llisyyteen._NEWLINE_Ruoka ei vaikuta syklitsiinin tehoon, mutta se saattaa v\xc3\xa4hent\xc3\xa4\xc3\xa4 sen aiheuttamaa \xc3\xa4rsytyst\xc3\xa4. Syklitsiini saattaa lis\xc3\xa4t\xc3\xa4 alkoholin ja muiden keskushermostoa lamaavien aineiden, kuten unil\xc3\xa4\xc3\xa4kkeiden ja rauhoittavien l\xc3\xa4\xc3\xa4kkeiden vaikutusta; se my\xc3\xb6s lis\xc3\xa4\xc3\xa4 petidiinin v\xc3\xa4sytt\xc3\xa4v\xc3\xa4\xc3\xa4 vaikutusta. T\xc3\xa4st\xc3\xa4 voi liika-annoksilla seurata hengityksen pys\xc3\xa4htyminen, eik\xc3\xa4 syklitsiini\xc3\xa4 suositella k\xc3\xa4ytett\xc3\xa4v\xc3\xa4ksi alkoholin kanssa lainkaan. Antikolinergisen vaikutuksensa vuoksi syklitsiini saattaa lis\xc3\xa4t\xc3\xa4 muiden antikolinergisten aineiden sivuvaikutuksia. Se voi lis\xc3\xa4t\xc3\xa4 MAO-est\xc3\xa4jien (MAOI) syd\xc3\xa4ntoksisuutta. Syklitsiini ei lis\xc3\xa4\xc3\xa4 solujen mutaatioita DNA:n rakennetta muuttamalla eli se ei ole mutageeninen. Karsinogeenisyytt\xc3\xa4 eli sy\xc3\xb6v\xc3\xa4lle altistamista ei aineella ole tutkittu el\xc3\xa4inkokeillakaan pitk\xc3\xa4aikaistutkimuksin._NEWLINE_Yliherkkyys itse syklitsiinille on harvinaista, mutta valmisteiden on raportoitu aiheuttaneen dystonisia oireita, halvauksia ja jopa t\xc3\xa4yden ymp\xc3\xa4rist\xc3\xb6\xc3\xb6n reagoimattomuuden. Yliherkkyysreaktio menee yleens\xc3\xa4 ohi muutamassa tunnissa, kunhan peruselintoimintoja tuetaan riitt\xc3\xa4v\xc3\xa4sti. Monilla yliherkkyyspotilaista on ollut aiempia hermostoper\xc3\xa4isi\xc3\xa4 sairauksia tai monivaiheinen l\xc3\xa4\xc3\xa4kkeiden k\xc3\xa4ytt\xc3\xb6historia. Yksitt\xc3\xa4isi\xc3\xa4 yliherkkyyshepatiittitapauksia on raportoitu.\n_START_SECTION_\nP\xc3\xa4ihdek\xc3\xa4ytt\xc3\xb6\n_START_PARAGRAPH_\nSyklitsiini\xc3\xa4 k\xc3\xa4ytet\xc3\xa4\xc3\xa4n jonkin verran p\xc3\xa4ihteen\xc3\xa4 l\xc3\xa4hinn\xc3\xa4 helpon saatavuutensa vuoksi. Annostus voi olla jopa 500\xc2\xa0mg, eli 10-kertainen normaaliannokseen verrattuna, k\xc3\xa4ytt\xc3\xb6tapa voi olla esimerkiksi suonensis\xc3\xa4isesti (i.v.) tai suun kautta. Syklitsiini on deliriantti, eli sen p\xc3\xa4ihdytt\xc3\xa4v\xc3\xa4 vaikutus perustuu antikolinergiseen myrkytystilaan, joka saattaa aiheuttaa esimerkiksi voimakkaita aistiharhoja, aggressiivista k\xc3\xa4yt\xc3\xb6st\xc3\xa4 ja hyv\xc3\xa4nolontunteen. Syklitsiinill\xc3\xa4 on monille muillekin antihistamiineille tyypillinen, joskin v\xc3\xa4h\xc3\xa4isempi rauhoittava vaikutus. Vaikutukset muistuttavat hulluruohoa ja difenhydramiinia._NEWLINE_Syklitsiini\xc3\xa4 on k\xc3\xa4ytetty my\xc3\xb6s suonensis\xc3\xa4isesti opioidien euforisoivien vaikutusten vahvistamiseen, ja se on kipul\xc3\xa4\xc3\xa4kkeiden ja ysk\xc3\xa4nl\xc3\xa4\xc3\xa4kkeiden sek\xc3\xa4 toisen samankaltaisen pahoinvointil\xc3\xa4\xc3\xa4kkeen meklotsiinin ohella nuorten keskuudessa er\xc3\xa4s suosituista alkoholin kanssa kokeilumieless\xc3\xa4 sekak\xc3\xa4ytettyj\xc3\xa4 itsehoitol\xc3\xa4\xc3\xa4kkeit\xc3\xa4. Yhdistyneen kuningaskunnan l\xc3\xa4\xc3\xa4ke- ja apteekkiasioista aiemmin vastanneen RPSGB:n (Royal Pharmaceutical Society of Great Britain) neuvosto on suositellut, ett\xc3\xa4 syklitsiini\xc3\xa4 sis\xc3\xa4lt\xc3\xa4vi\xc3\xa4 valmisteita myisiv\xc3\xa4t v\xc3\xa4\xc3\xa4rink\xc3\xa4yt\xc3\xb6n ehk\xc3\xa4isemiseksi ainoastaan farmaseutit apteekeissa._NEWLINE_K\xc3\xa4yt\xc3\xb6naikaiset psykoottiset reaktiot (delirium) ovat mahdollisia, ja yliannostus voi johtaa kuolemaan. Syklitsiiniin kasvaa toleranssi, eli k\xc3\xa4ytt\xc3\xa4j\xc3\xa4 tarvitsee yh\xc3\xa4 suurempia annoksia toivotun vaikutuksen saavuttamiseksi. Aineen k\xc3\xa4ytt\xc3\xb6\xc3\xb6n saattaa kehitty\xc3\xa4 riippuvuus, mutta selvi\xc3\xa4 vieroitusoireita ei ole havaittu. Ongelmak\xc3\xa4ytt\xc3\xb6\xc3\xa4 esiintyykin usein juuri sekak\xc3\xa4yt\xc3\xb6n yhteydess\xc3\xa4.'